
55 годишен юбилей отбеляза Клуб на хора с увреждания и 
пенсионери "Данаил Попов" Плевен

С тържество, в препълнената зала на читалище „ЛИК“, своя 55-годишен юбилей празнува Клубът за хора с увреждания и пенсионери „ Данаил Попов” Плевен. Водещ на събитието бе библиотекарят от читалище „ЛИК“ Любов Йовчева.

Празника уважиха заместник областният управител Александър Трайков, Паулина Кирова – секретар на Община Плевен, д-р Елза Пачева –началник отдел „ Здравеопазване и социални дейности” към Община Плевен и Ирина Йорданова – главен експерт отдел „ Здравеопазване и социални дейности” – Община Плевен. Сред гостите бяха и представители на Областния и Общинския съвет на Съюза на пенсионерите, гости от Червен бряг, Враца, Пелово и Подем.


След поздравителните адреси от областния управител и от кмета на Община Плевен, Елена Каменова, дългогодишен председател на клуба, произнесе слово по повод 55-годишния юбилей с кратка ретроспекция на историята и дейността в десетилетията.

Със свои изпълнения в празничната програма се включиха Саня Табакова с изпълнение под съпровод на китара, солисти на танцов състав „ Чародейка”,  талантливата Лара Андреева, представителна вокална група „Пендара” към клуб "Данаил Попов", вокална група ”Веселяк” към  клуб „ Сторгозия” и от НЧ „ Христо Ботев”, група за народни хора „Готините” от клуб "Мизия" ул. Руй,  момчетата и момичетата от танцова формация „ Плевен”.

Организаторите от Клуб на хората с увреждания и пенсионера(КХУП) ул. Гренадирска 30, Малинка Табакова и Румен Петков също уважиха тържеството на своите колеги от клуб Данаил Попов. Те поднесоха скромни букети с цветя придружени с поздравителни картички до своите колеги. Букет с цветя и поздравителен плакет изпратиха и организаторката от клуба в бл. Росица, ул. Георги Кочев Пенка Маринова и от Председателката на клуба.

Това, което малко се знае за плевенчанина Данаил Попов

Данаил Попов, Наричат го „първата ръка на Апостола” и „един от главните стълбове на революционното дело вън от България”. Данаил Попов е роден в гр. Плевен. Той е от тези съратници на Васил Левски, които остават в сянката на Христо Иванов – Големия и Георги Данчов – Зографина. Така името му потъва в забвение, с изключение на паметта, която свенливо кътат няколко улици, кръстени на него. 

А тъкмо от неговия дом в Турну Мъгуреле Апостолът тръгва към България да посява семената на свободата в българските земи. По идея на Попов през 1869 г. Левски създава в Плевен първия в страната местен революционен комитет, с което се поставя началото на изграждането на Вътрешната революционна организация (ВРО). Именно на него Дякона поверява цялата си кореспонденция с Българския революционен централен комитет (БРЦК), Русия, Румъния и Сърбия. Той единствен има право да чете всички получавани от и до Левски писма и да прави техни копия.

22 септември, Ден Независимост на България

114 години от нейното обявяване

С традиционен официален ритуал бе отбелязана 114-ата годишнина от обявяването на Независимостта на България на 22 септември, четвъртък, в Плевен. Ритуалът започна в 11.00 часа пред паметната плоча срещу входа на ДКТ „Иван Радоев” на площад „Стефан Стамболов”. Слово произнесе кметът на Община Плевен г-н Георг Спартански.

Поради лошото време, предвиденият празничен концерт  в навечерието на  Деня на Независимостта в Летния театър в парк „Кайлъка“, „Майка България“ не се състоя. него трябваше да участват Плевенската филхармония и Квартет „ГеоМарЧаЛо“, Биг Бенд „Плевен”, Северняшкият ансамбъл за народни песни и танци „Иван Вълев“, Общинският хор „Гена Димитрова“, Ансамбъл „Мизия” при НЧ ”Съгласие 1869”, Регионалният исторически музей и ДКТ „Иван Радоев“. Сценарий и режисура –Димитър Кабаков, диригент  е Георги Милтиядов. Гражданството на Плевен се лиши от едно наистина превъзходно организирано мероприятие в чест на празника.

***

От 1878 г. Берлинският конгрес определя Княжество България като васално на Османската империя, което затормозява стопанското развитие на страната и ограничава нейните възможности в международните отношения. Мирните споразумения задължават българското княжество да се съобразява с режима на капитулациите, наложени от Великите сили на Османската империя, който налага преференциален внос на европейските промишлени стоки и обрича развитието на българското вътрешно производство. Затова след Съединението на Източна Румелия с Княжество България усилията на българския политически елит се насочват към обявяване на независимост. 

Благоприятни условия за това настъпват през лятото на 1908 г. Тогава в Османската империя избухва Младотурската революция, вниманието на Великите сили е насочено към френско-германския спор за Мароко, Австро-Унгария се готви да анексира Босна и Херцеговина, а по железопътните линии Мустафа паша – Белово и Търново – Сеймен – Ямбол избухва стачка. Правителството на Александър Малинов използва момента и в началото на септември конфискува линиите, собственост на компанията на Източните железници. Това, както и инцидент от края на август, при който българският официален представител в Цариград – Иван Гешов – е демонстративно пренебрегнат от османските власти при честванията на рождения ден на султан Абдул Хамид II, води до влошаване на българо-османските отношения. Под натиск да върне конфискуваните жп линии, на 16 септември правителството на Малинов се отказва от опитите за предварително разбирателство със султана и решава да отхвърли едностранно сюзеренитета му, без да съгласува намеренията си с Великите сили – гаранти на Берлинския договор. В предходните седмици Русия се опитва да сдържа българските намерения, докато издейства съгласието на Австро-Унгария за ревизия на договора с отстъпки за себе си (отваряне на Проливите за руската флота). От своя страна, Австро-Унгария настоява за връщане на Източните железници, преди да отстъпи по въпроса за българската независимост.
В нощта срещу 22 септември министър-председателят посреща княз Фердинанд I на военния параход „Хан Крум“ край Русе. Оттам цялото българско правителство и князът поемат към Търново. Царският влак, в който пътуват държавниците, прави почивка по маршрута си на гара Две могили. Там Малинов написва манифеста за независимостта, под който се подписват Фердинанд и министрите. 

Цар Фердинанд I, премиерът Александър Малинов и други официални лица при обявяването на независимостта на България.
Независимостта на България е обявена тържествено на 22 септември 1908 г. в църквата „Св. 40 мъченици“. Княз Фердинанд I приема титлата цар на българите. На следващия ден Австро-Унгария анексира Босна и Херцеговина. 

На заплахите с война от страна на Османската империя България отговаря с военна мобилизация и същевременно декларира готовност за мирно уреждане. Тъй като Берлинският договор е двойно нарушен (от София и от Виена), а Великите сили не са готови за мащабна война, усилията се насочват към дипломатическо признаване на българската независимост. 

Българо-османските противоречия са уредени с помощта на Русия. През април 1909 г. са подписани българо-руски, руско-турски и българо-турски протокол. Според тези споразумения Русия опрощава османските задължения, останали от войната от 1877 – 1878 г., в замяна Османската империя се отказва от всякакви финансови претенции към доскорошното трибутарно княжество България, а българската страна се задължава да изплати 82 милиона франка на Русия в срок от 75 години. През същия месец империята признава независимостта на България, последвана и от Великите сили. 

С провъзгласяването на независимостта на България се издига международният авторитет на страната и тя се превръща в равноправна на другите държави. Княз Фердинанд приема титлата „цар на България“. 

Създадени са предпоставки за освобождаване на последните останали под османска власт български земи в Тракия и Македония. 

Съвременни оценки:

Български академични изследователи на историята анализират и оценяват по своему акта от 22 септември 1908 г. 

Проф. Андрей Пантев: 

„И все пак Независимостта има реални проекции като национално и държавно постижение. България вече можеше да сключва договори направо, премахнаха се всички финансови обременения върху нея, тя вече можеше да участва във всички междудържавни конференции на равна нога, национализирани бяха източните железници. И по този начин беше окончателно свален духовният фес от лицето и главите на всички българи. 

Независимост, разбира се, можеше да се прояви и преди това събитие и тук се срещаме с парадоксалния факт, че преди 1908 г. България като че ли беше по-самостоятелна и решителна в своите действия, отколкото по-късно, когато започна да участва в коалиции, в съюзнически комбинации и в различни договорености с европейските и балканските държави. В този смисъл можем да кажем, че Независимостта е празник, но той не е възпят нито в поема, нито в песен, нито в някаква друга възвишена форма на национално утвърждение. Тя обаче беше необходима стъпка по пътя на окончателното откъсване на държава като България от нейното минало на поробена страна. 

България е била в независимост от великите сили дотолкова, доколкото е могла да избира между зависимости. Не случайно казвам, че до 1908 г. тя е била по-самостоятелна в решенията си. От друга страна, имаме едно тягостно впечатление, че винаги, когато сме взели самостоятелни решения след 1908 г., обикновено сме грешали.“
1 октомври-Световен  ден на възрастните хора

1 октомври е определен за международен ден на възрастните хора. Празникът е учреден с решение на общото събрание на ООН през 1990 г.

Целта е да се повиши вниманието към проблемите на възрастните хора и да се отдаде почит към техния принос за обществото.  В едно цивилизовано общество няма нищо по-естествено от обичта, грижата, уважението и привързаността към възрастните хора.   Те са щастливи, когато не ги изключваме от живота си и споделяме с тях това, което ни вълнува. Нашите възторзи, разочарования, надежди, вдъхновение! Подкрепят ни, успокояват ни, помагат ни да съзряваме  с по-малка загуба на  неврончета. Безрезервно всеотдайни са във всичко, което има за цел физическото и психическото ни съхраняване. Искат да ни бъдат полезни, макар че силите ги напускат. Времето, в което живеем, налага необходимостта да обръщаме все по-голямо внимание на възрастните хора между нас. Икономическата криза, ниският прираст на населението, желанието на младите хора да търсят реализация в чужбина водят до постоянна тенденция на застаряване на обществото ни. Все повече са населените места, в които има само възрастни хора. Така, едно от най-големите препятствия, пред което хората от третата възраст са принудени да се изправят, се оказва самотата. Невъзможността, поради конкретно заболяване или недостатъчни доходи, да навестиш приятел или да отвориш дома си за такъв, липсата на човек, с когото да разговаряш и споделяш, са чест техен спътник. Оставени сами на себе си, с болката и тъгата, възрастните хора се превръщат в забравени хора. Хора, които постепенно угасват в един свят, за който се говори само като статистика, покрай поредното преброяване.

15 октомври, Ден на незрящите хора( Ден на слепите)

12 простички правила, които ще те улеснят при общуване с незрящи хора

1. Аз съм обикновен човек, просто сляп. Не е нужно да ми повишаваш тон или да се държиш с мен, сякаш съм дете... Не питай моя придружител какво искам, просто се обърни директно и попитай мен. Помни, че просто не виждам, но чувам ясно.. Говори с мен, за да се разберем по -добре.

2. Когато вървим заедно, не ме хващай за ръцете, остави ме аз да се хвана за теб. Ще изоставам с половин крачка назад, за да се ориентирам по-лесно ако пред нас има бордюри или стълби. Не бъди прекалено предпазлив и не спирай на всяка крачка. Ходи нормално и движението на тялото ти ще ми подскаже какво да правя.

3. Когато видиш как вървя сам в подлеза, не се колебай да ми предложиш помощ. Просто докосни леко рамото ми и кажи, "Извини ме" или "Здравей", за да привлечеш вниманието ми. Не шепни зад гърба ми, аз не съм извънземно от Космоса, от което да се плашиш, или да ми се смееш..

4. Обади се, когато влизаш в стаята, добре е да знам кой идва. Хубаво е да се представяш или да поздравяваш всеки път, когато се срещнем, в случай, че наскоро сме се запознали, за да се ориентирам кой си. . Запознай ме с други, ако има деца, и ми кажи дали има котка или куче. Насочи ръката ми към стол, за да открия облегалката му.

5. Вратите на стаи, шкафове, коли, оставени частично отворени, са опасност за мен. Създай си  навик да оставяш вратите или чекмеджетата на шкафовете напълно отворени или затворени. Имам нужда от усещане за  сигурност в стаята. Вещите в стаята е добре да имат определени места, за да мога да запомня кое къде се намира. Не оставяй столове или чанти по средата на стаята, защото може да се спъна в тях.

6. Имам умения за самостоятелно хранене на маса. Използвай метода на часовника, когато ми описваш храната в чинията, позицията на чашата с вода, или чаша кафе. Например  ако кюфтето е в най -горния край на чинията, можеш да кажеш, че е на 12:00 ч. А ако чашата ми с вода се намира от горната лява страна, можеш да кажеш, че е на 11:00 ч. и т.н.

7. Не избягвай думи като виж, аз също го използвам. Винаги се радвам да те видя. Моето обоняние, допир или слух не са се подобрили, когато съм ослепял. Просто ми помагат да получа повече информация и разчитам повече на тях. Това е всичко !.

8. Ако ме поканиш на гости, покажи ми къде се намират банята, килерът, скринът, прозорците и ключът за осветлението. За мен  е важно да знам дали лампите светят.

9. Ако си любопитен, можем да обсъдим с теб темата за слепотата, но това е минало за мен. И моите интереси са същите като твоите.  Не се страхувай обаче да задаваш въпроси! Незрящите хора сме готови да ти обясним всичко, което искаш да знаеш. По -добре е да се изясняват нещата, които не се разбират, вместо да се правят прибързани предположения. Не се притеснявай, не въпросите, а невежеството боли!

10. Моля, направи ме част от твоя свят. И аз се радвам на същите неща, които харесваш - партита, музика, кино, пазаруване и състезания. Позволи ми да участвам във всяка от твоите дейности и ще се изненадаш, че мога да бъда забавен, както всички останали.
11. Не мисли за мен като за незрящ човек. Аз съм просто човек, който случайно е сляп.

12. Не ходи зад мен, може и да не водя. Не ходи пред мен, може и да не те последвам. Просто върви до мен, като приятел !. Слепите очи са по -добри от слепите умове. ние, хората с увредено зрение, не сме инвалиди! ние можем, но по различен начин!!!

Материалът е преведен и предоставен от ЦСРИ Светлина

Участие на представители на СГБ в общото събрание 
със семинари на ЕСГ

Общото събрание на Европейския съюз на глухите (ЕСГ) със съпровождащи семинари се проведоха от 25 до 29 май тази година в град Марсилия, Франция. Делегираните представители на Съюза на глухите в България (СГБ) бяха София Калинова, завеждащ международни въпроси на СГБ и Росица Караджова, завеждащ културно-масовата дейност на СГБ.

Домакини бяха екипът на френската федерация на глухите под ротационното председателство на Съвета на Европейския съюз. Присъстваха също делегати от официалните държави-членки на ЕС, включително асоциирани членки от Европейското икономическо пространство. Семинарите бяха с богата целодневна програма с различни теми, придружени с презентации, изнесени от персонала и бившия УС на ЕСГ. Най-важният момент бе провеждането на избори за нов УС. На Общото събрание на ЕСГ настъпи и друг много важен момент – с единодушно гласуване Украинското общество на глухите беше прието като асоцииран член на ЕСГ.

От 3 до 5 юни 2022 г. в гр. Солун, Гърция, се състоя среща на международния екип на проекта „Sign Links – Deaf Adults as Role Models for the Hearing World“ („Жестови връзки – глухи ролеви модели за чуващия свят”) и конференция с международен обмен, с участието на глухи ролеви модели. Вече знаете, че България е партньорска страна по проекта и взе участие както на срещата на екипа, така и на самата конференция, където достойно се представихме с две интересни и съдържателни презентации. Лектори от Съюза на глухите в България за събитието бяха Катрин Хаджицинова, с презентация на тема „Житейски и образователни предизвикателства на глухото дете” и Тилка Кайрякова, с презентация на тема „Управление на рискове от бедствия – как да спасим глухия човек или той сам да се спаси: ролята на глухи- те модели”. Милена Гъркова-Калинова осъществи превода на жестов език. 

Кратка визитка, с която самата Катрин представя себе си:

„Родих се с нормален слух, но след тежко боледуване на 4-годишна възраст загубих голяма част от слуха си. Образованието ми премина в масовото училище. Аз съм дете на глухи родители. Завършила съм висше образование със специалност „Индустриална бизнес икономика и предприемачество” в Стопанската академия в Свищов. От 2019 година до момента съм управител на едно от най-големите предприятия на Съюза на глухите в България – „Тих Труд”-София ЕАД с внушителните 42 дка. площ. Професионален преводач съм на и от български жестов език и член на Националната асоциация на жестовите преводачи в България. Глух лектор съм, консултант и член на комисия към Центъра за професионално обучение към Съюза на глухите в България.“

***

От 15 до 17 август 2022 г. в гр. Пловдив, хотел „Интелкооп“, Национална асоциация на сляпо-глухите в България бе домакин на комплексно събитие, преминало под знака на 25-тата

годишнина от учредяването на Асоциацията и посветено на специфичните възможности на хората с двойното сензорно увреждане – сляпо-глухота.

Събитието включваше юбилейно тържество по повод 25-ия рожден ден на НАСГБ, изложба на приложно изкуство от сляпо-глухи членове, празник на художествената самодейност на сляпо-глухите хора и спортни мероприятия за сляпо-глухи.

ТИШИНА, СГБ

Аутизмът е разстройство на социалното развитие
Аутизмът е разстройство на социалното развитие, което засяга развитието на мозъка, а от там и поведението на човек. Аутистите живеят в свой свят. Това е генерализирано разстройство на развитието от така наречения аутистичен спектър, наблюдавано за пръв път от американския психиатър Лио Канър (Kanner, 1943). Паралелно с Канър австрийският педиатър Ханс Аспергер (Asperger, 1944) наблюдава сходни с аутизма клинични симптоми, които залягат в основата на Синдрома на Аспергер – друго разстройство от аутистичния спектър.
Владислава Цолова - председател на Сдружение "Аутизъм днес", майка на син с аутизъм, сподели:
Синът ми е личен мотив, който прерасна в кауза, за да създавам центрове за работа с деца с аутизъм у нас, разкри тя. "Първият център бе открит преди пет години в София за високо квалифицирана професионална помощ. Той прилага единствената терапевтична програма в световен мащаб, която има стойност на лечение за деца с аутизъм. Всякакви други лечения за аутизъм са спекулации и бизнес, с който "хората си купуват надежда", коментира Цолова. 

 "Първият център отвори врати в сграда, предоставена от Столична община, която ремонтирахме с дарения. През 2018 г. община Плевен ни предостави сграда 20 пъти по-голяма от сградата в София. Това е бившият дом "Детелина" на площ 1400 кв.м в квартал "Сторгозия" с 6,5 декара двор, който стана нашият втори дом. В част от нея - на 200 кв. м, създадохме Център по поведенческа терапия на деца с аутизъм от Северна България", посочи Цолова. По думите й така родителите с деца с аутизъм разполагат с уникален шанс децата им да постигат максималния капацитет на възможностите си. Центърът в Плевен е създаден по програма "Развитие на човешките ресурси". Децата с аутизъм трябва имат шанс да бъдат интегрирани в реална среда с техни връстници, които нямат проблем с развитието, отбеляза Цолова и допълни, че наскоро към Центъра са открили детската градина. 

Тя е започнала с 10 деца, от които две са с аутизъм, останалите са без проблеми в развитието. "Това е изключително иновативно дело. Преди години нямаше да повярвам, че може да се мотивират родители на деца без проблеми в България, да обучават децата си в детска градина, в която има деца с аутизъм", заяви Цолова. Тя добави още една новина - спечелили са проект за работа с хора в защитени жилища - за 40 човека от Плевен, Згалево, Драгаш войвода и Червен бряг. Искат и на тях, както на децата с аутизъм, да им помогнат да се интегрират в обществото.

Малин Решовски, БТА
9 ранни признака на аутизъм

Главната задача на родителите е да ги разпознаят

Аутизмът не е болест, а вродено психическо отклонение в поведението, при което за човека е по-важен вътрешният свят, отколкото външният. Това състояние не се лекува, но се поддава на корекции, особено в ранен стадий.

Аутистични признаци в различна степен се наблюдават у едно от 70 деца, като при момчетата това се случва два пъти по-често, отколкото при момичетата.

Някои странности се забелязват от самото начало - детето се развива, но има някои задръжки. При други след нормалното развитие до 1,5 – 2-годишна възраст настъпва обрат и някои умения се губят.

При 70% от наблюдаваните деца аутизмът е наследствено нарушение, според учени. Проявленията са различни: детето не отговаря на усмивката ви, речта му се забавя, докосването му е неприятно.
В някои случаи то успява да се адаптира и да води нормален живот, в други – не, но е факт, че колкото по-рано започнат корекциите и обучението на детето на различни навици, толкова по-лесно е по-нататък, пише detstrana.ru.

Ето 9 ранни признака, които могат да ви подскажат, че става дума за това състояние:

1. Детето не отговаря на усмивката и не реагира при вида на майка си:

Бебетата на 2–3 месеца вече би трябвало да познават майка си, да ѝ се усмихват и да издават радостни звуци. Някои деца се усмихват дори на непознати хора, но тези с аутистични черти се отличават с по-слаби изрази на емоции. Не установяват зрителен контакт.

Обикновено, когато бебетата започнат да фокусират погледа си, се стремят да гледат в очите хората, които общуват с тях. Децата, страдащи от аутизъм, не установяват зрителен контакт дори когато разговарят с тях.

2. Не се интересува от хората:

Да огледат новия човек, да го проследят с поглед, да отвърнат на неговите мимики и жестове, да се вслушат в думите му – това е нормално поведение за малките деца, но един от ранните симптоми на аутизма е детето изобщо да не реагира на хората, които общуват с него. Не се нуждае да бъде забелязано, прегърнато и да поиграят с него.

За аутизма е характерна и липса на стремеж да подражават на възрастните и да копират поведението им.

3. Не обича да го докосват:

Повечето деца обожават нежните прегръдки, целувки, докосвания, не искат да слязат от ръцете на баба си и други близки на семейството. Децата с аутистични черти обаче не обичат никакви нежности, те не изпитват потребност да бъдат погалени, не искат да ги държат на ръце и дори се отблъскват от майка си.

4. Забавя се речта:

Отсъствието на навици за общуване е сред главните признаци, които говорят за аутизъм. Такива деца не произнасят нито дума даже когато станат на годинка, не сочат предметите, не реагират на името си, когато някой го произнася.

Речта им се състои от няколко основни фрази, които са чули, или са им повтаряли едно и също нещо много пъти. Понякога, когато им зададете въпрос, вместо отговор те просто го възпроизвеждат.

5. Има емоционални проблеми:

Аутистите не разбират чуждите емоции и не могат да изразяват адекватно своите чувства. Тяхната мимика и жестове често не съответстват на казаното, не могат да различат иронията, сарказма, не разбират шегата. Понякога просто мислят децата с аутистични черти за тихи, спокойни и затворени личности. Докато обикновено децата са склонни да се държат разкрепостено, дори когато се стесняват от някой непознат, аутистите са абсолютно равнодушни към всички.

6. Не участва в игрите:

Към 3 години децата започват да играят с другите и с възрастните, стремят се да бъдат в компания, да са в отбор. Ако странят от възрастните, от връстниците си, ако не разбират правилата на игрите и не искат да участват в тях, предпочитайи да бъдат сами, може би е време да говорите с лекар.

7. Прави повтарящи се инстинктивни движения:

Аутистте се успокояват с монотонни и повтарящи се движения – тревожен признак е, ако детето може да се върти много дълго на едно място, даа се люлее, да тропа с крак дълго или да удря главата си, ушите си и т.н.

8. Увлича се по странни предмети:

Малкият аутист може въобще да не се заинтригува от играчките и игрите си, но да наблюдава с часове как мига светлината, как колелата се завъртат, как ластикът се разтяга и свива. Също така за аутизма е характерно подреждането на обектите в равни редици.

9. Склонно е да си създава ритуали и е консервативно:

Аутистите приемат тежко всяка промяна, затова се стремят към максимален ред в живота си. Например, избират само един-единствен път към детската градина и отказват да вървят по друг. Смяната на местата на мебелите или нещо друго в обичайния им режим предизвиква истерия.

Сега съществуват различни методи на работа с аутисти и някои от тях са доста ефективни. Главната задача на родителите е да разпознаят тревожните симптоми колкото се може по-рано.

Адаптация Марина Атанасова

Вредни навици, които водят до диабет тип 2

Предизвикват и напълняване

Знаете, че не е добре за вас и въпреки това го правите. Посягате към поничката с шоколад, когато влизате в кафенето сутрин преди работа. Този и още много вредни навици са по-опасни за здравето, отколкото предполагате, особено ако имате диабет тип 2. Дори да нямате, може да се сдобиете с това изключително неприятно и опасно за цялостното здраве заболяване.

Кои са вредните навици, за които не си давате сметка, че повишават риска от диабет тип 2 още повече?

5 златни правила на закуска за диабетици:

· Пиете напитки със захар 

Течните празни калории са не по-малко опасни от тези в храните. Избягвайте да пиете газирани и подсладени напитки без значение дали съдържат захар или изкуствени подсладители, защото те повишават значително риска от диабет тип 2, както и тип 1.

· Пропускате закуската 

Продължителното пропускане на хранения, каквото е лишаването от закуска, повишава драстично нивата на риск от диабет тип 2. Това се дължи на факта, че нивата на кръвната захар спадат много драстично при продължително гладуване, а след консумация на храна се повишават рязко. Това създава условия за поява на инсулинова резистентност на клетките, както и изтощение на панкреаса.

· Не консумирате зеленчуци или ядете твърде малко

За да намалите риска от диабет или да регулирате кръвната захар, ако вече страдате от това заболяване, трябва да наблегнете на зеленчуците, най-вече на тези, които не съдържат нишесте. Фибрите в тях, както и полезните въглехидрати, поддържат кръвната захар в нормални граници.

· Избягвате рибата

Рибата е най-добрият източник на мазнини и протеини. Те са ви необходими за поддържането на здравословни граници на кръвната захар и холестерола. Зарежете бургерите и пържените картофки. Наблегнете на рибата поне 3 пъти седмично.

· Консумирате храни с високо съдържание на нишесте 

Нишестето е прост въглехидрат, който рязко повишава кръвната захар и създава условия за трупане на мастна тъкан. Такива храни са картофите, оризът, белият хляб, пастата.

2 изненадващи причини за отключване на диабет тип 2
Най-неочакваните причини за диабет
· Ядете през нощта

Ако имате лошия навик да ставате през нощта и да отваряте хладилника за нещо вкусно, трябва да го изкорените. Той е пагубен за обмяната на веществата. Дори късната вечеря е вредна, камо ли среднощното угощение. Нивата на кръвната захар скачат във време, в което организмът е потиснал секрецията на инсулин. Това може да предизвика сериозна каша в метаболизма и да повиши многократно риска от диабет.

· Страдате от емоционално хранене

Всеки път, когато ви е нервно или сте преуморени, ядосани или се страхувате от нещо или за някого, посягате към хладилника и вадите от него нещо сладко. Преяждането от емоционални подбуди не само повишава теглото ви, но и риска от диабет.

Косвени признаци за наличие на диабет:

· Лягате си късно

Ако си лягате късно, а ставате рано, трябва да знаете, че и това нарушава обмяната на веществата ви. По-малко от 6 часа сън на денонощие пречи на организма да секретира необходимите хормони, които да контролират теглото ви и то започва да се покачва стремглаво. Тези хормони контролират и глада, така че много е вероятно да огладнеете посред нощ, ако не сте си легнали навреме.

Илияна Николова

Обиколка на България стартира на 23 септември 2022 
от летище Долна Митрополия

Фондация „Български военновъздушни сили“ с председател бригаден генерал о.з. Спас Спасов, съвместно с Асоциация на собствениците на въздухоплавателни средства и пилотите в България“ (AOПA) с председател Иван Недялков и Асоциация на свръхлеката авиация в България (АСАБ) с председател Николай Николов  организира Петата въздушна обиколка на България, посветена на 110-та годишнина от създаването на българската бойна авиация, 85– годишнината от връчването на бойните знамена на авиационните подразделения и 25-годишнината от създаването на фондация „Български Военновъздушни сили“.

Петата въздушна обиколка се организира и провежда с помощта на командването на Българските военновъздушни сили и под патронажа на Командира на ВВС генерал-майор Димитър Петров. Домакини на стартирането на обиколката са  ВВВУ „Георги Бенковски“ с началник бригаден генерал Юлиян Радойски и 12 Авиационна база с командир полковник Петър Банков. За участие в 5-тата Въздушна обиколка на България се очакват 20 самолета , 2 автожира и самолет „Злин“ на ВВВУ „Г. Бенковски“.

Начало за провеждане на въздушна обиколка на Родината ни е дадено през далечната 1917 година, но тогава тя не успява да приключи съгласно плана на организаторите, поради откази в техниката. По-късно, през 1926 година се провежда наистина една добре организирана обиколка, с произведени в България самолети. която се радва на голям обществен и медиен интерес. Тази обиколка е наречена Първа и от нея датират следващите до днес.

Втората е проведена през 2012 година посветена на 100 годишнината на българската бойна авиация.

Третата е проведена през 2015 година в чест на 100 годишнината от първия полет на български самолет в България, с конструктор Асен Йорданов.

Четвъртата проведохме миналата – 2021 година като продължаване и затвърждаване на традицията.

На 23 септември стартираме Петата въздушна обиколка, информират организаторите.  Кое е характерно и ново:

- Стартираме от родното военновъздушно училище „Георги Бенковски“.

- Като част от обиколката ще бъдат изпълнени мотивационни полети с ученици от Спортно училище „Георги Бенковски“- Плевен и курсанти-първокурсници.

В училището ще бъдат показани на посетителите и участниците в събитието учебни кабинети,  тренажора на самолет Пилатус, Техническата база за ремонт.

- Като етап от обиколката ще бъде кацането на бойно летище Безмер.

- В един от полетите ще се прелети над Стара Загора – поздрав за ветераните от 23 вертолетен полк бойни вертолети.

- В един от полетите ще бъдат пренесени националният флаг и флагът на Българските военновъздушни сили. Тези флагове ще бъдат издигнати в град Добрич в чест на 71 години от създаването на 26 разузнавателна авиобаза. И в този случай днешното поколение показва почит към поколенията в онези години на Студената война.

- Важен момент е обявяването на инициативата на фондация „Български военновъздушни сили“ с подкрепата на командването на Военновъздушните сили за възстановяване на Авиационни реликви.

Щрихи от Родината

Копренските водопади

Копренските водопади са разположени в Западна Стара планина, в близост до село Копиловци и връх Копрен, област Монтана – не бива да се бърка със село Копиловци, област Кюстендил! Това са три не особено високи, но много красиви водопада: Дуршин скок, Ланжин скок и Големия скок.Водопадите са пръснати на различни точки в местността, а височината на водния им пад е между 10 и 20 метра. В района могат да бъдат видяни и множество по-малки водопадчета.

До водопадите се стига по екопътека, обхващаща долините на три реки и ридовете помежду им, в район с надморска височина от 950 до 1350 метра. Маршрута се състои от няколко етапа с обща дължина около 20 километра.

Преминавайки по пътеката, можете да се насладите на вековни букови гори, водопади и водни каскади, причудливи скали, поляни, осеяни със здравец, боровинки и горски ягоди.Отправна точка за екопътеката и водните каскади е хижа Копрен, до която може да се стигне по асфалтов път от село Копиловци. Най-лесно се стига до водопад Дуршин скок, който се намира на около 1 км западно от хижата. Разстоянието може да се вземе пеша за около 15 минути. Височината на водопада е около 10 метра, а водата се спуска на две пресичащи се струи. До останалите водопади може да се стигне по Копренската екопътека. Тя започва от широка поляна до хижа Копрен и има два кръгови маршрута с различна дължина и трудност. Първият кръг е в по-добро състояние, минава се лесно, отнема малко време и ще ви отведе до водопад Ланжин скок. Той е висок около 15 метра и е образуван на река Милина. Пътеката се вие покрай реката сред вековни гови, полянки с горски плодове и здравец.

Втората част от екопътеката е по-трудна и по-дълга за преход. Почти всички стълби, парапети и мостове са разрушени. Преминаването през този участък е по-сложно и опасно и трябва повече внимание. Пътеката ще ви отведе до водопада Големия воден скок. Той е образуван на река Графска, а височината на водния пад е около 20 метра. Препоръчваме ви да сте добре подготвени и екипирани. За преминаване на целия маршрут най-добре да наемете планински водач.

Най-подходящото време за посещение е през пролета и началото на лятото след дъждове. Общата дължина на маршрута е близо 20км, като преходът отнема около 5-6 часа, в зависимост от бързината на хода и почивките.

Копренските водопади са изключително пленителни. Сгушени в скалите, те омагьосват с чар, спокойствие и красота. Разходката по Копренската екопътека, както и посещението на село Копиловци са един прекрасен избор за отдих в почивните дни. Приятният маршрут и свежият въздух около водопадите ще ви заредят с много положителни емоции и красиви спомени.

 Други интересни дестинации в този район на Стара планина са:град Чипровци,Чипровският водопад,Чипровски и Лопушански манастир.

***

Лопушански манастир "Св. Йоан Предтеча" ~

С Благословията на Видински митрополит Даниил

Лопушанският манастир "Св. Йоан Предтеча" е разположен в полите на Стара планина, в близост до село Георги Дамяново (до 1958г. с. Лопушна) област Монтана. Манастирът отстои на 21 км от Монтана, на 30 км от Берковица и на 117км от София. До него се стига сравнително лесно с кола по пътя от Монтана за гр. Чипровци. Следва се отбивката за с. Георги Дамяново. Малко след селото, непосредствено до пътя, е разположена Светата обител на Лопушанския манастир "Св. Йоан Предтеча".

На мястото на сегашния Лопушански манастир някога е имало друг, построен още през Второто българско царство. И тази обител последва съдбата на многото български манастири, които през епохата на османското владичество биват многократно разрушавани и опустошавани и отново въздигани. След разрушаването му по време на Чипровското въстание през 1688 г., манастирът останал задълго време в запустение и населението започнало да го нарича „пустият манастир".

В периода 1850-1853г. по инициатива на свещеник Петко Илиев от с. Главановци и със съдействието на архимандрит Дионисий, който дошъл от Чипровския манастир, заедно с брат си Гедеон, се започнало възстановяването на манастира. Помощ им оказали и жителите на околните села.През 1853 г. майстор Лило от с. Славине, Царибродско завършил днешната голяма и внушителна манастирска черква, която по конструктивно, архитектурно и строително решение, твърде много прилича на черквата на Рилския манастир.

С възобновяването си през 1853 г. Лопушанският манастир се превърнал във важно духовно огнище. По това време игуменът на манастира йеромонах Дионисий открил килийно училище за безплатно обучение на децата на бедни родители от околността. Училището развивало активна просветна дейност.

Същевременно манастирът свързал дейността си и с борбите на българското население за освобождение от вековния поробител. Особено активно участие взема йеромонах Дионисий,по това време там отсядали воеводите Панайот Хитов, Филип Тотьо, Иван Кунин и други. Манастирът се превръща в любимо място на писателя Иван Вазов, като по време на пребиваването си тук той създава част от незабравимия си роман “Под Игото”.

Манастирският комплекс се състои от църква, жилищни и стопански сгради и белокаменна чешма, обградени от каменна стена.

Съборният храм "Успение Богородично" представлява просторна псевдобазиликална, трикорабна черква, която се състои от обширен наос с олтарна абсида, две декоративни абсиди от източната страна, две странични конхи (певници) и два странични параклиса от северната и южната страна на храма. Особено монументално е въздействието на високата аркада на околовръстната галерия, издигната върху дванадесет цилиндрични колони.

Двете големи иконостасни икони на Христос и Богородица са нарисувани през 1863 г. от видния български възрожденски живописец Станислав Доспевски (1823-1878).

Жилищното крило в Лопушанския манастир е решено напълно в духа на съвременната манастирска архитектура. То е двуетажно, с паянтова конструкция. На първия етаж се намират хранителния блок и няколко гостни стаи, а на втория се помещават игуменарница, монашески килии и още гостни стаи.

В двора на манастира може да се види и строената през 1856г. белокаменна чешма с три чучура, чиято светена вода извира на 3 км наблизо.

Понастоящем Лопушанският манастир е действащ - мъжки. Обителта разполага със стаи за нощуване. Гостите на манастира могат да присъстват на сутрешните и вечерните служби, извършват се Светите Тайнства – Кръщение, Изповед, Причастие.

Кулинарен свят

Невероятна история

Легендарната торта "Гараш" започва славния си път от... България! Оказва се, че вкусният шоколадов деликатес за пръв път е представен у нас преди близо 120 години! 

През 1885 г. в Русе пристига прочут сладкар – Коста Гараш от Австро-Унгария. Сладкото изкушение, което той измисля, носи именно неговото име. но как започва всичко?

В края на XIX век в Русе е построен първият за България гранд хотел – „Ислях хане”. Мебелите, приборите, завесите са специално доставени от Виена и блясъкът на тогавашна Австро-Унгария се пренася в Русе. Когато пристига в града, Коста Гараш поема управлението на „Ислях хане”.

В салоните на хотела княз Александър Батенберг посреща крале. Именно за един от тези приеми Гараш създава тортата „Гараш”. След това я пренася в София в един от най-луксозните хотели за онова време – „Пахах”. Около 1900 година Коста Гараш се премества в София, за да поеме управлението на хотела. На партера се е намирала и сладкарницата, където столичани са можели да опитат парче „Гараш”.

Днес тортата е известна в цял свят и се предлага в най-известните сладкарници в Европа. А ето и оригиналната рецепта:

Торта "Гараш" се прави с пет тънки блата, направени от смес, съдържаща 200 грама орехи, 8 яйца, 220 грама пудра захар и 20 грама брашно. Всеки блат се пече върху намазнена оризова хартия при умерена температура до порозовяване, след което се оставя да изстине. Сметаната се разбива до сгъстяване, ако не е сладка се добавя захар. Шоколадът се разтопява на водна баня и по-голяма част от него се добавя към вече разбитата сладка сметана. Бърка се до получаване на еднороден шоколадов крем, към който може да се добави ром или коняк. Блатовете се редят, като всеки се маже обилно с шоколадовия мус. Накрая цялата торта се покрива с шоколадова глазура и се украсява с оцветени в зелено кокосови стърготини или филирани бадеми. Оставя се да пренощува в хладилник. Сервира се на другия ден.

В оригиналната рецепта на Коста Гараш, тортата се прави без брашно. Държавният архив в Русе пази оригиналната рецепта на тортата.

